als_Latn dik_Latn sag_Latn
Meshë nga Kisha Katolike “Zoja e Shkodrës” e Nju Jorkut, në 50-vjetorin e vdekjes së Imzot Nolit
Më 13 Mars bëhen 50 vjet që kur Kryepeshkopi Theofan Stilian Noli, vdiq në Florida – SHBA. Shqiptarët e Amerikës në përkujtim të 50 vjetorit të ditës, kur u nda nga jeta Noli, do të kujtojnë me nderim dhe respekt Imzot Nolin si një patriot të madh dhe klerik largpamës që bëri të mundur krijimin e Kishës Autoqefale Shqiptare, me bindjen se ne jemi të gjithë, pa dallim feje, motra dhe vëllezër Shqiptarë. Kisha Katolike Shqiptare “ Zoja e Shkodrës” në Harstdale – New York, ditën e Diel mbajti një meshë për të kujtuar 50 vjetorin e vdekjes së Tij, kurse Vatra me një veprimtari përkujtimore do të përkujtojë, gjithashtu – të premten më 13 Mars, Imzot Nolin, ish kryetarin e Vatrës, editorin e parë të Diellit, themeluesin e Kishës Ortodokse Shqiptare në SHBA, diplomatin, përkthyesin, eruditin, Fan Stilian Noli. Shtypi shqiptar në Nju Jork, shkruan se I Përndershmi At Pjeter Popaj – përkujtoi Peshkopin Fan Stilian Noli gjatë Meshës së Dielës, me rastin e 50 vjetorit të kalimit të Tij në jetën e pasosur, që bie më 13 mars. Prifti katolik shqiptar Dom Pjetri, i foli gjatë publikut mbi këtë figurë të madhe poliedrike të kombit shqiptar, duke theksuar trashëgiminë e madhe që la në fusha të ndryshme, jo vetëm si bari shpirtëror ku la gjurmë me rëndësi historike, duke themeluar Kishën e Parë Ortodokse Shqiptare në Amerikë, dhe, duke u shërbyer besimtarëve shqiptare në gjuhën shqipe, përktheu liturgjinë nga greqishtja dhe luajti rolin kryesor në themelimin e Autoqefalisë së Kishës Ortodokse Shqiptare. Në këtë meshë në përkujtim të Tij, u tha se Ai la vepra të dorës së parë edhe si krijues i artit të letërsisë, poezisë, muzikës, historisë dhe gazetarisë, si përkthyes kryeveprash botërore dhe si intelektual i lartë me parime të demokracisë amerikane, parime të cilat u perpoq t’i sjelli edhe në jetën politike në atdhe.
Gjithashtu, simbas organit të Vatrës, “Dielli”, thuhet se Federata PanShqiptare VATRA do ta përkujtojë 50-Vjetorin e Vdekjes së Fan Nolit me një veprimtari përkujtimore pikërisht më datën 13 Mars kur pesëdhjetë vjet më parë mbylli sytë në Florida – SHBA, prifti, përkthyesi, shtetari, diplomati, poeti e historiani shqiptar, kryetari i Vatrës, Fan Stilian Noli. Dielli shkruan se më 13 Mars 2015 mbushen 50 vjet nga vdekja e Imzot Nolit, ish kryetarit të Vatrës, editorit të parë të Diellit, themeluesit të Kishës Ortodokse Shqiptare në SHBA, diplomatit, përkthyesit, eruditit, Fan Stilian Noli. Veprimtaria, thuhet se do të organizohet në Shtëpinë e Vatrës, ditën e Premte me 13 Mars 2015. Në këtë veprimtari, njoftohet se do të shfaqet edhe një dokumentar i përgatitur nga televizioni TV Kultura Shqiptare dhe do të mbahen kumtesa nga historianë, gazetarë dhe studiues, si zotërinjtë Prof. Dr. Muharrem Dezhgiu, Frank Shkreli, Idriz Lamaj, Anton Çefa, Sinan Kamberaj dhe Dalip Greca. Ndërkohë, bëhet e ditur se me një mesazh përshëndetës vjen me këtë rast edhe nga Bostoni, dhe At Arthur Liolin, Kryekancelar i Kishës Ortodokse Shqiptare e Shën Gjergjit. Theofan Noli (Stilian Mavromati, 6 janar 1882 – 13 mars 1965, ShBA) prift, përkthyes, shtetar, diplomat, poet e historian shqiptar
als_Latn als_Latn als_Latn